El president de la Generalitat, Quim Torra, ha lliurat aquesta tarda la Creu de Sant Jordi de la Generalitat a 29 personalitats i 15 entitats, a les quals s'ha referit com a "savis i apassionats" en els seus camps i disciplines.
Pel que fa al vessant esportiu, la pilot de motos Laia Sanz, el dirigent Pere Miró i la Federació d'Entitats Excursionistes de Catalunya (FEEC) han rebut el màxim guardó que concedeix l'executiu de Catalunya.
El cap de l'Executiu s'ha referit a les persones guardonades com a "savis i apassionats" en els seus camps i disciplines.
Ha dit que en són un "clar exponent d'humanisme", que com a "generadors de talent, de cultura i llibertat", han contribuït a "projectar el país al món".
I ha afegit que "sense llibertat no hi ha cultura, no hi ha talent.
I sense cultura, no hi ha llibertat".
En aquesta mateixa línia, el cap del Govern ha definit els guardonats com "un exemple i un reflex del que és Catalunya", de "l'esperit de treball, capteniment, solidaritat i compromís de la societat catalana, que evidencien que som un poble amb vocació de futur i personalitat pròpia".
Durant la seva intervenció, Quim Torra ha fet notar que des del 2018 el lliurament de la Creu de Sant Jordi "ha estat, malauradament, d'una greu i important excepcionalitat".
Ha recordat que "en les edicions del 2018 i 2019 no hi érem tots" i que, "enguany, hi hem d'afegir la pandèmia provocada pel Covid-19".
Per la qual cosa, "no hem pogut celebrar aquest esdeveniment amb el format d'altres edicions", ja que degut a les restriccions per la Covid-19 i per tal de garantir les distàncies de seguretat, l'acte de lliurament s'ha fet en tres blocs separats.
L'actriu i directora escènica Imma Colomer i el cuiner Joan Roca han pronunciat unes paraules d'agraïment en nom de tots els guardonats.
Imma Colomer ha subratllat que "volem un futur brillant per a Catalunya i seguirem treballant per aconseguir-ho, per nosaltres i les properes generacions.
Tenim el dret, la capacitat, l'entusiasme i la imaginació per fer-ho".
Per la seva part, Joan Roca ha remarcat que "tots els guardonats ens sentim units per l'esforç, per la dedicació als altres, per la dedicació al bé comú".
L'acte ha comptat també amb l'assistència del vicepresident del Govern i conseller d'Economia i Hisenda de la Generalitat, Pere Aragonès; la consellera de la Presidència i portaveu del Govern, Meritxell Budó, i el secretari del Govern, Víctor Cullell.
La Creu de Sant Jordi, creada el 1981, és un dels màxims reconeixements de la Generalitat de Catalunya.
La distinció reconeix les persones naturals o jurídiques que, pels seus mèrits, han prestat serveis destacats a Catalunya.
Qualsevol ciutadà, grup de ciutadans o entitat pot demanar que s'atorgui aquest guardó a alguna persona, ja sigui física o jurídica.
Pel que fa a Laia Sanz Pla-Giribert, la concessió del guardó es dóna gràcies a una carrera brillant en un àmbit extraordinàriament competitiu que inclou, entre molts d'altres, tretze títols mundials de trial femení, deu títols europeus de trial femení, sis títols al Trial de les Nacions, nou victòries al Trofeu Femení del Ral·li Dakar en la categoria de motos, cinc mundials d'enduro femení i una novena plaça absoluta al Ral·li Dakar 2015; i per haver estat la primera dona classificada en l'edició del 2020.
La projecció internacional del seu palmarès l'ha convertit en una ambaixadora de Catalunya i de la seva tradició esportiva.
El dirigent esportiu Pere Miró i Sellarés ha rebut la Creu de Sant Jordi per la promoció de l'excel·lència en el món de l'esport i, molt especialment, en l'olimpisme i en la solidaritat olímpica.
El nou guardonat acumula una dilatada trajectòria a escala internacional que el relaciona directament amb l'èxit dels Jocs Olímpics de Barcelona 1992, amb la celebració dels Jocs Paralímpics o com a facilitador de la participació dels països amb menys recursos en certàmens esportius internacionals, a més d'haver excel·lit com ambaixador del respecte, la tolerància, la solidaritat, la pau i la democràcia.
Miró no ha pogut assistir a l'acte i ha rebut el reconeixement en el seu lloc Albert Estiarte.
La Generalitat també ha distingit la FEEC pel seu compromís amb el país, les accions socials, culturals i esportives, i en reconeixement a la defensa dels valors de respecte i amor per la natura i el medi ambient.
La FEEC, que treballa des dels seus orígens per oferir serveis i formació de qualitat als centenars d'entitats excursionistes que agrupen tots els practicants de les disciplines esportives lligades a l'excursionisme i l'alpinisme i als seus aspectes culturals, rep la Creu de Sant Jordi coincidint amb el centenari de l'entitat.